อุตฯสะดุดขาดแรงงานฝีมือ8หมื่น
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ไทยขาดแคลนแรงงานฝีมือ 78 หมื่นคน กระทรวงแรงงานเร่งจัดฝึกอบรมป้อนแรงงานเข้าสู่ภาคอุตสาหกรรม 
นายสมชาย ชุมรัตน์ ปลัดกระทรวงแรงงาน เปิดเผยว่า สถานการณ์ด้านแรงงานของไทยในปัจจุบันมีอัตราการว่างงานอยู่ที่ระดับ 1.2% หรือคิดเป็น 4 แสนคน ถือเป็นอัตราระดับปกติของไทย 
อย่างไรก็ดี ขณะนี้แนวโน้มเศรษฐกิจของไทยเริ่มดีขึ้น ปัญหาการว่างงานก็น่าจะคลี่คลายไปในทางที่ดี แต่ก็ยังมีปัญหาการขาดแคลนแรงงานอยู่ คือ แรงงานฝีมือด้านเทคนิค ที่ขณะนี้ขาดแคลนอยู่กว่า 78 หมื่นคน ขณะที่แรงงานไร้ฝีมือยังมีแรงงานต่างด้าวเข้ามาทดแทนได้ แต่ก็ไม่สามารถพึ่งพาได้เต็มที่ เพราะแรงงานต่างด้าวส่วนใหญ่ทำงานในไทยแค่ระยะสั้น 
กระทรวงแรงงานได้เร่งแก้ปัญหาในส่วนนี้อยู่ โดยจัดให้มีการฝึกอบรมแรงงานระยะสั้นให้ตรงกับความต้องการของภาคอุตสาหกรรม แต่ก็ยังมีปัญหาด้านงบประมาณ ทำให้ไม่สามารถฝึกแรงงานได้เพียงพอ ตลอดจนแรงงานที่เข้ารับการฝึกอบรมเมื่อฝึกเสร็จแล้วก็ไม่ได้เข้าสู่ภาคอุตสาหกรรมโดยตรง แต่ไปทำงานในประเภทอื่นๆ แทน เช่น ด้านบริการ เป็นต้น 
ดังนั้น อนาคตจึงต้องร่วมมือกันแก้ไขปัญหาอย่างเป็นระบบ ทั้งด้านกระทรวงอุตสาหกรรม กระทรวงแรงงาน และกระทรวงศึกษาธิการ เพื่อให้สามารถผลิตแรงงานได้เหมาะสมและเพียงพอต่อความต้องการมากขึ้น
“กองทุนการเงินระหว่างประเทศหรือไอเอ็มเอฟ ประเมินว่าเศรษฐกิจไทยจะขยายตัว 7% ทำให้การว่างงานลดลง คาดว่าเดือน ส.ค. การว่างงานจะลดลงต่ำกว่า 1.2% แต่ภาพรวมทั้งปีเฉลี่ยอยู่ที่ 1.2%” นายสมชาย กล่าว
สำหรับกรณีที่นายกรัฐมนตรีต้องการให้ปรับอัตราค่าจ้างขั้นต่ำให้เหมาะสมกับการพัฒนาของไทย กระทรวงแรงงานก็พร้อมที่จะปฏิบัติตาม ซึ่งปัจจุบันภาคอุตสาหกรรมจ่ายค่าแรงงานให้พนักงานในระดับที่สูงกว่าค่าแรงงานขั้นต่ำอยู่แล้ว เพราะสถานประกอบการแต่ละแห่งจะมีสวัสดิการ เช่น ที่พัก เครื่องแบบให้พนักงานรวมอยู่ด้วย
แหล่งข่าวจากสำนักงานเศรษฐกิจอุตสาหกรรม (สศอ.) เปิดเผยว่า ผลิตภาพแรงงานหรือความสามารถในการผลิตของแรงงานไทยเฉลี่ยแต่ละปีจะเพิ่มขึ้นในอัตราที่ไม่สูง อาจจะส่งผลต่อภาคอุตสาหกรรมที่ต้องการใช้แรงงานที่มีฝีมือ เช่น ยานยนต์ สิ่งทอ อาหาร เป็นต้น ทำให้ขีดความสามารถในการแข่งขันลดลง อนาคตจะต้องตั้งเป้าการพัฒนาแรงงาน จัดลำดับความสำคัญในการพัฒนาให้ชัดเจน 
นายพุทธิพงษ์ ปุณณกันต์ ผู้ช่วย รมว.อุตสาหกรรม กล่าวว่า กระทรวงอุตสาหกรรม กระทรวงแรงงาน และกระทรวงศึกษาธิการ ได้ลงนามข้อตกลงเพื่อแลกเปลี่ยนเชื่อมโยงข้อมูล สนับสนุนการจัดหากำลังคน และจัดเตรียมคนให้สอดคล้องกับความต้องการของอุตสาหกรรม